ปรับการทำงานเข้าถึงประชาชน สร้างการตระหนักรู้ มีส่วนร่วมทุกฝ่าย ร่วมป้องกันให้ปลอดควันพิษจากไฟป่า
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า ในโอกาส “วันรณรงค์ให้ปลอดควันพิษจากไฟป่า” 24 กุมภาพันธ์ของทุกปี พลเอก ประวิตร วงษ์สุวรรณ รองนายกรัฐมนตรี กล่าวขอบคุณและเป็นกำลังใจให้กับทุกภาคส่วนของสังคม ที่ร่วมแรงร่วมใจกันให้ความสำคัญ แก้ปัญหาการเผาป่า ที่เป็นปัญหาของการทำลายทรัพยากรทางธรรมชาติและมลภาวะของควันพิษ ซึ่งส่งผลกระทบทั้งต่อด้านสุขภาพร่างกายโดยตรง ด้านธรรมชาติและสิ่งแวดล้อม ด้านเศรษฐกิจและการท่องเที่ยว รวมทั้งปัญหาโลกร้อนและภัยธรรมชาติตามมา พร้อมขอถือโอกาสนี้แสดงความอาลัยกับเจ้าหน้าที่และอาสาสมัคร ที่สูญเสียจากการร่วมทำหน้าที่ดับไฟป่าที่ผ่านมา รองนายกรัฐมนตรี ย้ำว่า แม้การขับเคลื่อนมาตรการแก้ปัญหาไฟป่าระยะสั้น ด้วยการจัดตั้งหน่วยควบคุมไฟป่าเป็นพื้นที่ โดยความร่วมมือของประชาชนและอาสาสมัครในพื้นที่เข้ามามีส่วนร่วมที่ผ่านมา จะสามารถช่วยแก้ปัญหาเฉพาะหน้าและลดทอนความเสียหายเป็นพื้นที่ที่เกิดขึ้นได้มากนั้น ในระยะยาว เราทุกคนทุกฝ่าย ยังคงต้องร่วมมือกันรณรงค์ป้องกันไฟป่าทุกรูปแบบ ร่วมสร้างความตระหนักรู้ ความเข้าใจและความร่วมมือกับทุกภาคส่วนของสังคม ทั้งภาคเอกชน ภาคประชาชน เกษตรกร รวมทั้งนักเรียน นักศึกษา ในการมีส่วนร่วมป้องกันไฟป่าและตระหนักถึงอันตรายและผลกระทบของควันที่เกิดจากไฟป่ามากขึ้นกว่าที่เป็นอยู่รองนายกรัฐมนตรี กำชับให้กระทรวงทรัพยากรธรรมชาติและสิ่งแวดล้อม โดยกรมป่าไม้และกรมอุทยานแห่งชาติฯ เฝ้าระวังและเตรียมความพร้อมของหน่วยควบคุมไฟป่าระดับพื้นที่ ให้พร้อมแก้ปัญหาเฉพาะหน้าทันที โดยยกระดับปฏิบัติการให้เข้มงวดในภาวะวิกฤตและให้ความสำคัญกับการขับเคลื่อนมาตรการป้องกันมากขึ้น โดยให้ประสานกับกระทรวงมหาดไทย กระทรวงศึกษาธิการและหน่วยงานอื่นๆ ที่เกี่ยวข้อง บังคับใช้กฎหมายและปรับการทำงานให้เข้าถึงประชาชนมากขึ้น ในการร่วมบำรุงรักษาและอนุรักษ์ป่า รวมทั้งคงความต่อเนื่องรณรงค์ป้องกันไฟป่าระดับพื้นที่ทุกรูปแบบ โดยเฉพาะพื้นที่เสี่ยงในฤดูแล้งของทุกปีที่เคยเกิดปัญหา เพื่อร่วมกันลดปัญหาควันพิษจากไฟป่าและผลกระทบจากความเสียหายที่เกิดขึ้นในภาพรวม